google/wiki40b huggingface dataset:
Kontrollsiffer

Kontrollsiffer eller kontrolltegn er ekstra tegn eller siffer som blir tilføyd en tall- eller tegngruppe for at man skal kunne kontrollere at gruppen er gjengitt og oppfattet korrekt, eventuelt også tillate oppretting av visse feil. 
Innen informasjonsteknologi består kontrollsiffer ofte av en partitetsbit tilføyd binære data som skal overføres til andre enheter. Inklusive kontrollsiffer skal hver bitgruppe da ha en bestemt pratitet, for eksempel alltid inneholde en odde mengde 1-tall.
Spesialområde bevaring

Spesialområde bevaring er en tidligere bestemmelse i plan- og bygningsloven som innebærer at et større natur og/eller kulturmiljø er regulert til spesialområder med formål bevaring, jf. Plan- og bygningsloven § 25 nr 6.
«Hensikten med reguleringsformålet med tilhørende bestemmelser er å bevare, videreutvikle og dels gjenopprette områdets opprinnelige karakter og uttrykk. Tiltak som virker skjemmende og som kommer i konflikt med planens målsetting skal ikke tillates.»
I gjeldende plan- og bygningslov har bestemmelsene knyttet til hensynssone bevaring erstattet spesialområde bevaring.
Avisenes Nyhetsbyrå

Avisenes Nyhetsbyrå (ANB) er et norsk nyhetsbyrå grunnlagt i 1912 som Socialdemokratisk Pressekontor. I 1919 ble navnet endret til Arbeidernes Pressekontor og fra 1984 A-pressens Oslo-redaksjon (APOR). I 1990 ble byrået organisert som aksjeselskap og byttet 1. september 2001 til dagens navn.
Byrået eies av 31 norske aviser samt A-pressen. ANBs hovedoppgave er å levere aktuelle nyheter til norsk presse, fortrinnsvis lokal- og regionaviser. I tillegg leverer ANB blant annet radio- og TV-sider, fotball- og travtips, forbrukersaker og nyhetsmagasiner.
1. januar 2007 inngikk ANB samarbeid med Norsk Telegrambyrå (NTB). NTB overtok den løpende nyhetstjenesten som ANB hadde levert, mens ANB konsentrerte seg om levering og videredistribusjon av eksklusive saker og tjenester til abonnentene.
Gallerian Strömstad

Gallerian Strömstad ligger på lilla Oslovägen rett ved Sveriges største Systembolag i Strömstad. Strömstad kommune har fra tidligere to store Shoppingsentre (ved Nordby og ved Svinesund), men Gallerian Strömstad er det første store shoppingsenteret i byen Strömstad. Det åpnet 11. juni 2015, og består av 20 200 m² over 2 etasjer med 20 butikker og serveringssteder.
Fram Eiendom sammen med Bunde Eiendom og LaniInvest har oppført Gallerian Strömstad.
Some Die Young

«Some Die Young» er en sang av den iransk-svenske artisten Laleh Pourkarim, som er hentet som singel fra hennes fjerde studioalbum, Sjung. Den ble lansert den 22. januar 2012 gjennom Warner Music Sweden. I Norge lå singelen på VG-lista i 31 uker, åtte av dem på førsteplass.
Laleh skrev «Some Die Young» noen måneder før terrorangrepet i Norge 22. juli 2011, og hun har antydet at for henne «endrer det seg fra dag til dag» hva den handler om. Sangen er imidlertid blitt uformelt presentert som en offisiell sang tilegnet minnet av de omkomne etter terrorangrepet gjennom tallrike avisartikler, forelesninger og videofilmer.
Selv fremførte Laleh sangen under minnekonserten på Rådhusplassen i Oslo 22. juli 2012.
Kakemonsteret

Kakemonsteret, på engelsk kalt Cookie Monster, er en av hovedfigurene i Sesame Street, en pedagogisk TV-serie for førskolebarn skapt av Jim Henson og sendt i USA fra 1969. Kakemonsteret er i serien en morsom hånddukke med karakteristisk gap, kuleøyne og blå pels. Den opptrer i små korte innslag i programmet der den snakker mye, og har stor appetitt, særlig på kjeks og småkaker. Kakemonsteret fikk sitt norske navn i barne-tv-serien Sesam Stasjon som NRK lagde i samarbeid med The Children's Television Workshop (CTW) fra 1991.
Dukken ble fra 1969 styrt av Frank Oz (født 1944) som også ga den stemme. I 1999 pensjonerte Oz seg, og David Rudman overtok som dukkefører og stemmeskuespiller i 2001. På norsk har Harald Mæle spilt stemmen til kakemonsteret.
Produktutvikling og produksjon

Produktuvikling og produksjon er et studieprogram ved NTNU. Studiet går over fem år og gir graden Master i teknologi / Sivilingeniør og tilsvarer en MSc i Mechanical Engineering. Studieprogrammet er ett av åtte studieprogram på fakultet for Ingeniørvitenskap og Teknologi, og ett av totalt 17 femårige sivilingeniørutdanninger ved NTNU.
Studiet gikk tidligere under navnet Maskinlinjen ved NTH, og har sin opprinnelse fra Varmekraftlaboratoriet fra 1912 og Vannkraftlaboratoriet som ble bygget i 1917¹. I dag spenner studiet over fire institutt og har fire studiespesialiseringer.
Linjeforeningen til produktutvikling og produksjon er A/F Smørekoppen.

Studiets oppbygning

Studiet er femårig med to semestre hvert år. Høstsemesteret spenner fra midten av august til slutten av desember, mens vårsemesteret går fra starten av januar til starten av juni. De fire første årene består hvert semester av fire emner på 7,5 studiepoeng hver. I siste årskurs skriver man prosjektoppgave om høsten og masteroppgave på våren.
De to første årene består av naturvitenskapelige fag og basisemner i ingeniørvitenskap. Etter to år velger man en av fire studieretninger for videre fordypning i tredje, fjerde og femte årskurs. Studieretningene dekker mange ulike fagområder og man har stor grad av valgfrihet for spesialisering og emnevalg.
Sponvika

Stedet

Sponvika er hovedsakelig et sommersted med mange hytter og feriegjester, og på sommeren øker innbyggertallet betraktelig. Det finnes en kiosk/pub med uteservering. Det er to badestrender som er verd et besøk,  «Pina» og Svalerødkilen. Her er det muligheter for både lek og bad, og det finnes WC på begge to. Det finnes også en masse små, mer eller mindre private strender rundt Sponvika. 
Det er et yrende båtliv på sommeren, med gode fiskemuligheter. Tidligere var Sponvika et yrende sted for fiskehandel og fiskefabrikker, hovedsakelig mottakere og bearbeidere av sild. 
Dersom man kommer inn til Norge over E6 over Svinesund er Sponvika det første skiltet man ser etter grensen. Kjører man motsatt vei er veien til Sponvika siste mulighet til å snu mens man fortsatt er i Norge, og siste avkjørsel dersom man ikke vil betale bompenger.
Vindeln kommune

Geografi

Kupert barskogkledd landskap. Store myrområder. Umeälven og Vindelälven renner gjennom kommunen. 
E12 går gjennom kommunen. Vindeln er knytta til det svenske jernbanenettet gjennom Stambanan genom övre Norrland. Fra Hällnäs går en tverrbane via Lycksele til Storuman på Inlandsbanan.
Tællelyset

Tællelyset er muligens det første kjente eventyr av H.C. Andersen. Eventyret, som stammer fra en avskrift funnet i oktober 2012 blant Rigsarkivets materiale, er skrevet på 1820-tallet, da H.C. Andersen var meget ung, formodentlig 15-20 år gammel.

Handling

Eventyret handler om et talglys, hvis foreldre er et får og en smeltegryte. Talglyset blir mer og mer mismodig, da det ikke kan finne mål eller innhold i livet. Men da talglyset møter et fyrtøy som tenner flammen på talglyset, finner det sin rette plass i livet og sprer glede for seg selv og sine medskapninger.

Funnet

Eventyret ble funnet av lokalhistorikeren Esben Brage, som undersøkte preste- og handelslekten Plum. Esben hadde bestilt mange dokumenter fra Rigsarkivet, og det kom i fire kasser med ca. 1000 dokumenter i hver, og det var i en av disse kassene, han fant eventyret. Før dette funnet, hadde kassen vært utlånt til et ektepar, som også interesserer seg for slektsforskning. De hadde også funnet eventyret, men trodde ikke, at det var den berømte H.C. Andersen, det dreide sig om. De ville derfor ikke ha æren, for å ha funnet eventyret.
Eventyret er tilegnet presteenken Madam Bunkeflod, hvilket står på manuskriptet. Hun bodde i nærheten av H.C. Andersens Barndomshjem og han besøkte henne en del i sine unge år. Det er snakk om en avskrift og ikke et originalmanuskript, da håndskriften tydelig avviker fra H.C. Andersens.
Det er et interessant funn, som vitner om at han beskjeftiget seg med eventyrgeneren som ung og før hans egentlige forfatterskap tok til. Litterært sett er Tællelyset ikke på høyde med de kjente eventyrene. Det er muligens fra hans skoletid.Fortellingen mangler språklig glans og humor, og noen av de tingene som karakteriserer hans eventyr. Dog er det et såkalt tingseventyr, hvor døde gjenstander opptrer som levende vesener med menneskelige egenskaper, og det var nettopp H.C. Andersens kjennetegn.
H.C. Andersens eventyr er meget berømte og oversatt til over 100 språk, så da nyheten kom i mediene, skapte det stor interesse verden over. I løpet av de neste par dagene var nyheten gjengitt av britiske BBC, Japan Today, russiske RTE og Aftenposten i Norge. Nyheten nådde også mange andre land, som for eksempel Estland, Holland og Indonesia.

Tvil om ektheten

Der er fremført tvil fra professor Jørn Lunds side, om Tællelyset virkelig er skrevet av H.C. Andersen. Han nevner, at stilen i eventyret ikke passer med den samtid, da det skulle være skrevet. For eksempel var ordet «formfuldendt», som opptrer i teksten, meget sjeldent brukt på den tiden og først brukt av H.C. Andersen 30 år senere. Det var ikke uvanlig at etterligne andre på skrift og det er mulig at en annen enn H.C. Andersen kan ha skrevet Tællelyset.
Ejnar Askgaard, museumsinspektør ved Odense Bys Museer/H.C. Andersens Hus, er dog ikke i tvil og mener, at eventyrets mangler kan skyldes, at det er skrevet, da han var meget ung og muligens i hans skoletid.
Håvøya

Håvøya (også skrevet Hovøya) er en øy i Bamble kommune i Telemark. Øya ligger i Trosbyfjorden, vest for Kjønnøya.
Metro Senter

Metro er et storsenter i Lørenskog kommune med over 100 butikker og spisesteder, senteret er nyoppusset i moderne stil og ligger ikke langt fra kommunesenteret Kjenn i Lørenskog.
Jingzhou Miao Dong

Jingzhou (kinesisk: 靖州苗族侗族自治县; pinyin: Jìngzhōu miáozú dòngzú Zìzhìxiàn) for miao- og dongfolkene er et autonomt fylke i byprefekturet Huaihua i provinsen Hunan i Folkerepublikken Kina.
Befolkningen var på 253 470 innbyggere i 1999.

Samferdsel

Kinas riksvei 209 løper gjennom området. Den begynner i Hohhot i Indre Mongolia, krysser gjennom provinsene Shanxi, Henan, Hubei, Hunan og ender opp i havnebyen Beihai i Guangxi.
Janne Kristiansen

Karriere

Janne Kristiansen er utdannet jurist og ble cand. jur. fra Universitetet i Oslo i 1979, og har i mange år vært en profilert forsvarsadvokat. Kristiansen var leder av Forsvarergruppen av 1977 i perioden 1985-1990. Hun var fast forsvarer i Borgarting lagmannsrett fra 1986 og i Moss tingrett fra 1990.
Hun var med på utarbeidelsen av flere offentlige utredninger, som NOU 2003.18 om Rikets sikkerhet (Straffelovkommisjonens delutredning VIII) og NOU 2003:21 om Kriminalitetsbekjempelse og personvern – politiets og påtalemyndighetens behandling av opplysninger. 
Hun var leder for Kommisjonen for gjenopptakelse av straffesaker fra 2004 til 2009. Dette organet undersøker og avgjør om en straffedømt person skal kunne få sin sak behandlet på nytt i retten. Til sakene som ble behandlet i hennes tid som kommisjonsleder hører straffesakene til Fritz Moen, Fredrik Fasting Torgersen, Arne Treholt og Viggo Kristiansen (avsluttet etter hennes tid som kommisjonsleder).
Hun ble utnevnt av Kongen i statsråd til sjef for Politiets sikkerhetstjeneste (PST) den 25. september 2009, etter at justisminister Knut Storberget hadde oppfordret henne til å søke stillingen. Som sjef for PST var hun sidestilt med politidirektøren, og dermed en av de to øverste lederne i Politi- og lensmannsetaten. I hennes tid som sjef for PST falt blant annet pågripelsen i juli 2010 av tre menn bosatt i Norge mistenkte for terrorplanlegging av av en bombeaksjon mot avisen Jyllands-Posten i Danmark. Dessuten fant terrorangrepene mot regjeringskvartalet og på Utøya 22. juli 2011 sted i perioden. Hun måtte gå etter å ha røpet at Etterretningstjenesten opererte i Pakistan. Etter at hun gikk av som PST-sjef i 2012 ble hun samme år utnevnt til spesialrådgiver i Justis- og beredskapsdepartementet.

Stortingets 22. juli-høring

Kristiansen trakk seg 18. januar 2012 fra stillingen som PST-sjef etter en åpen høring samme dag i Stortingets 22. juli-komité, hvor hun hadde blitt innkalt av Stortinget for å svare på spørsmål om norsk sikkerhets- og etterretningsarbeid. Det skjedde etter at hun på direkte spørsmål fra stortingsrepresentant Akhtar Chaudhry (SV) under Stortingets utspørring av henne om Norge har samarbeid med Pakistan på etterretningsområdet hadde formulert seg på en måte som ble tolket som en bekreftelse om at den norske Etterretningstjenesten har en tilstedeværelse i Pakistan. Avisen Firda skriver imidlertid at representanter for Forsvaret har bekreftet etterretningstjenestens tilstedeværelse i utlandet ved en rekke tidligere anledninger, og at Forsvaret selv sendte ut pressemelding da forsvarsministeren i 2010 møtte ledelsen i den pakistanske etterretningstjenesten. Det er dermed uklart om det kom frem opplysninger som var hemmelige under høringen. I mars 2012 ble saken henlagt av Spesialenheten for politisaker.
Aust-Finnmark Fotballkrets

Aust-Finnmark Fotballkrets (stiftet 14. januar 1934) er en tidligere krets i Norges Fotballforbund.

Historikk

Finnmark Fotballkrets ble i 1934 delt i Vest-Finnmark Fotballkrets, Midt-Finnmark Fotballkrets og Aust-Finnmark Fotballkrets. Midt-Finnmark Fotballkrets ble delt mellom Vest-Finnmark og Aust-Finnmark i 1969. I 1986 ble så Vest-Finnmark og Aust-Finnmark igjen slått sammen til Finnmark Fotballkrets.
Sleneset

Sleneset er et fergested og tettsted på Solværøyene i Lurøy kommune i Nordland. Øygruppen Solværøyene består av ca. 300 øyer.
Grunnkretsen Sleneset, Straumøya, Slotterøya, Moflag og Nord-Solvær hadde per 2013 et folketall på 316, og er en av de største kretsene i Lurøy kommune. Sleneset ligger langt til havs, 1,5 timers ferjetur fra fastlandet. Som følge av Golfstrømmen har den et typisk kystklima med tidlig vår og milde og snøfattige vintre.

Natur

Med 1 par pr. 1,04 km² har øygruppen Europas og kanskje verdens tetteste bestand av hubro. Etter endt hekkesesong kan det oppholde seg 60-70 hubroer fordelt på øyagruppas 13,5 km² landareal.

Utbygging versus vern

Den 7. november 2005 leverte Nord-Norsk Vindkraft inn en konsesjonssøknad for å bygge vindmøllepark på 75 vindmøller på Sleneset. Den 17. februar 2006 stemte 16 av 19 representanter i Lurøy kommunestyre for utbyggingsplanene. Utbyggingsplanene fikk støtte av fylkesrådet i Nordland den 28. oktober 2008. Forslaget møtte motstand fra miljøverngrupper, og i januar 2011 leverte organisasjonen motvind.org inn et forslag til miljøverndepartementet om å frede Solværøyene for å bevare oppvekstlokaliteten for hubro. 
Den 26. september 2011 ble søknaden om vindmøllepark avslått av Norges vassdrags- og energidirektorat, grunnet prosjektets høye samfunnsmessige kostnader. I oktober 2011 besluttet Nord-Norsk Vindkraft å klage vedtaket opp til Olje- og energidepartementet. Den 14. mars 2014 ga departmentet endelig avslag på søknaden om utbygging. Begrunnelsen var å hindre negative naturinngrep, deriblant for hubroen.
Foraminis

Utseende

En liten til middelsstor (15-25 millimeter), litt flat, matt brunlig hjortebille. Hannen har sterkt forstørrede kjever, disse er rette, fremstrakte og noe asymmetriske. Hannen har også et rett horn i pannen. Pronotum er rektangulært, omtrent så bredt som hodet, dekkvingene er jevnbrede uten punktstriper.

Utbredelse

Slekten er utbredt i Sørøst-Asia (Vest-Malaysia, Sumatra, Borneo).
Marthe Wang

Biografi

Wang platedebuterte i 2017 med Ut og se noe annet, som hun ble nominert til Spellemannprisen 2017 for i kategorien Viser. 
«Til deg» ble brukt i reklamefilmer av Kirkens Bymisjon i forbindelse med TV-aksjonen 2018. I november 2018 fikk hun Tekstforfatterfondets lyspunktpris for unge norske tekstforfattere med et prisbeløp på 25.000 kroner og vant dessuten Edvard-prisen i klassen tekst for Ut og se noe annet.
Pseudotetraglenes

Utseende

Agapanthiini er middelsstore, tynne, vanligvis brunlige trebukker. Antennene er ganske lange, hos hannene tydelig lengre enn kroppen. Pronotum er tydelige smalere enn de jevnbrede dekkvingene, omtrent sylindrisk og lengre enn bredt.

Levevis

Larvene lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Arten er bare kjent fra Kambodsja.
Linux Standard Base

Linux Standard Base (LSB) er et felles prosjekt for flere Linuxdistribusjoner underlagt den organisatoriske struktur til Linux Foundation. Prosjektets mål er å standardisere programvarens struktur, deriblant filsystemhierarkistandarden som benyttes i operativsystemet Linux. LSB er basert på spesifikasjonene POSIX, Single UNIX Specification (SUS) og flere andre åpne standarder, men utvider dem på flere områder.
Første versjon ble lansert 14. januar 1994. Siste versjon er versjon 5.0 som ble lansert 2. juni 2015.
Kom kom skal jeg si deg no

Kom kom skal jeg si deg no er et musikkalbum med Anne Lise Gjøstøl, utgitt i 1980.
Navasota (elv)

Navasota River er en elv i Texas, med en total lengde på ca 200 km. Den har sine kilder nordøst for Mount Calm og flyter mot sørvest. Den er sideelv til Brazos. Den flyter inn i den der countyene Brazos, Grimes og Washington tilstøter hverandre.
Navasotas strender var rike på arkeologiske funn fra den tidlige europeiske immigrasjonens tid da en av immigrantenes tidligste hovedleder gikk langs elven.
Plebeier

Plebeier (fra latin av plebs «allmennhet», «folket») var i Romerriket betegnelsen på en borger som i svært begrenset grad hadde anledning til å delta i det politiske og militære samfunnsliv; i motsetning til patrisiere. Det ble også benyttet av en borger i underklassen eller av lav sosial rang.
Etter reformen Lex Licinia Sextia i 367 f.Kr. kunne plebeierne bli konsuler. Etter dette vedtaket ble store deler av forskjellene mellom plebeierne og patrisierne visket ut, og begge klassene ble da betraktet som nobiliteten i staten.
Fra 300-tallet f.Kr. eller tidligere, var en del av de mest framtredende og rike romerske familier, som identifisert ved sine gens-navn, av plebeierstatus. Litterære referanser til betegnelsen viser at det vanligvis betegnet ordinære borgere som helhet, adskilt fra eliten. I Romas eldste historie var plebeiere enhver stamme uten rådgivere hos kongen. Med tiden kom ordet, som er beslektet med det greske ordet plethos for «mange», «menneskemengde», til få betydningen vanlige folk.

Moderne bruk

I amerikanske militærskoler er plebeier betegnelsen for sisteårsstudenter og nye kadetter. Private skoler i Storbritannia benyttet også betegnelsen plebeier for enkelte elever, i motsetningen til sønner av adelen. «Plebby» har utviklet seg i engelsk praktisert i land som Storbritannia, New Zealand, Australia og Sør-Afrika. og er en nedsettende betegnelse for personer som er betraktet som ukultivert og lite forfinet.
Almtuna IS

Almtuna IS er et svensk ishockeylag fra Uppsala.
Almtuna IS ble stiftet 9. august 1932 og inneholdt da blant annet fotball, bandy og bordtennis. Det var ikke før 1947 at ishockey ble en del av programmet. Almtuna IS er nå en ren ishockeyklubb, med både kvinne- og herrelag. Almtuna IS er den mest suksessrike hockeyklubben gjennom tidene i Upplands hockeydistrikt. Den største suksessen var sesongen 1962/63 da de spilte i den daværende høyeste ligaen i Sverige, men det varte bare ett år til laget falt ut av serien med ett måls margin. I dag spiller laget i den nest høyeste serien, Allsvenskan.
1987 skiftet klubben navn til Foreningen Uppsala / AIS, men på årsmøtet i 2000 igjen var det gamle navnet Almtuna IS igjen. I 2010 sikret Almtuna IS seg en plass i Kvalserien til den svenske Elitserien i ishockey for første gang i historien, etter playoff-serien i hockeyallsvenskan hvor de møtte Mora IK (2-0 i kamper) og Malmö Redhawks (2-1 i kamper).
Rosacea

Årsak

Årsaken til rosacea er fortsatt ukjent. Ulike teorier eksisterer, inklusiv økt blodsirkulasjon og overfølsomme blodårer i huden. Midden Demodex folliculorum er også mistenkt å være medvirkende. Siste forskning har vist interesse for såkalte cathelicidin og serinproteaser (antimikrobielle peptider) i huden.

Behandling

Rosacea behandles av hudlege med kremer som hemmer betennelse (rozex, finacea) og antibiotika tabletter (tetracycliner). Solbeskyttelse forebygger utbrudd. Blodårer i huden kan fjernes med karlaser.
Megactenodes

Utseende

Middelsstore (gjerne 20-30 millimeter), avlange, metallisk fargede praktbiller. Fasettøynene er forholdsvis store, antennene ganske korte. Dekkvingene har ofte opphøyde lengderibber.

Utbredelse

Slekten er utbredt i Afrika.
One True Thing

Handling

Journalisten Ellen Gulden (Renée Zellweger), utdannet fra Harvard og skribent i bladet New York, har rykte på seg for å være tøff, konkurranselysten, kaldblodig og usentimental. Moren Kate (Meryl Streep) er det motsatte; hun er en varmhjertig og åpen kvinne som trives utmerket med sitt forstadsliv. Ellen ser ned på hennes daglige liv med syklubber, kakebaking og veldedighetsarbeid. Ellen og moren hadde aldri et nært forhold under oppveksten, og hun har som voksen et langt bedre forhold til sin far (William Hurt), en dyktig akademiker som hun alltid har sett opp til. Ellens kjærlige og følsomme bror Brian (Tom Everett Scott) ligner mer på moren.
Når moren får kreft, blir Ellen bedt om å komme hjem for å hjelpe familien gjennom krisen. Hun ofrer sin karriere og reiser meget motvillig hjem. Hjemme blir familieforholdet satt i et nytt perspektiv. Moren er kanskje sterkere enn hun begir seg ut for å være, og faren er kanskje ikke den perfekte rollemodellen Ellen trodde han var.
NM i svømming utendørs 1974

NM i svømming utendørs 1974 ble arrangert på Lillestrøm 8.-11. august 1974.
Gunnar Sønsteby

Oppvekst

Sønsteby ble født på Rjukan, og hans foreldre var Margit og Gustav Sønsteby. I oppveksten brukte Sønsteby mye tid i fjellet som omkranser industribyen. Allerede fra tolvårsalderen gikk han sammen med flere kamerater lange turer på Rjukanfjellet etter skoletid. Mange av klassevennene og turkameratene hans fra Rjukan ble senere aktive motstandsmenn. På gymnaset gikk Sønsteby i samme årskull som blant andre Knut Haugland, Halvor Rivrud, Olav Skogen, Leif Nilsen, Rolf Solem, Turjus Aarnes, Knut Berge og Einar Nordgaard.
Etter at han var ferdig med gymnaset i 1937, flyttet han til Oslo. Her avtjente han førstegangstjenesten i Garden, hadde en rekke småjobber og startet på sosialøkonomistudiet. Fjellet på Rjukan ble byttet ut med Nordmarka, og flere ganger i uka dro han inn til Studenterhytta i Nordmarka.

Studier i USA og næringsvirksomhet

Høsten 1945 flyttet Sønsteby til Boston. Han arbeidet ved Statens Innkjøpskontor i New York og tok et executive-studieprogram på Harvard Business School. Han arbeidet i Standard Oil (Esso) før han i 1949 returnerte til Norge der han fortsatte i det private næringsliv som personalsjef i Saugbrugsforeningen i Halden, deretter salgssjef fra 1954 og salgsdirektør fra 1958. I 1954 startet han med bl.a. Erling Lorentzen helikopterfirmaet Scancopter og senere Helikopter Service. I 1968 flyttet familien til Oslo, og Sønsteby ble direktør for oljedivisjonen i Akers mekaniske verksted. To år senere startet han eget konsulentselskap, og i 1971–74 var han konsulent for Phillips Petroleum og 1979–85 for Getty Oil Company Norway, de siste årene som general manager for Norge.

Senere liv

Etter overgangen til pensjonisttilværelsen arbeidet Sønsteby ved Norges Hjemmefrontmuseum, hvor han hadde kontor. Han brukte mye av sin tid på å holde foredrag, spesielt for skolebarn. Han trakk ofte frem de norske krigsseilernes innsats, som han selv flere ganger har uttalt var de eneste nordmenn som gjorde noe av betydning for den allierte krigsinnsatsen. Sønsteby og andre veteraner arbeidet etter krigen aktivt for å skaffe krigspensjon til de norske krigsseilerne. Sønsteby søkte om krigspensjon for Asbjørn Sunde, uten hell.
Occidental Mindoro

Navnet Mindoro

Navnet er en sammentrekning av det spanske Mina de Oro, som betyr gullgruve.

Politisk inndeling

Occidental Mindoro er delt i 11 "municipalities" (landkommuner).